b"\n_START_ARTICLE_\nConquestes mongoles\n_START_SECTION_\n\xc3\x80sia central\n_START_PARAGRAPH_\nGenguis Khan va fundar l'Imperi Mongol a \xc3\x80sia central, comen\xc3\xa7ant amb la uni\xc3\xb3 de les confederacions de tribus mongoles i turques (merkits, t\xc3\xa0rtars, mongols). El regne de Qocho es va rendir i es va unir a l'imperi. Llavors va continuar l'expansi\xc3\xb3 amb la conquesta de Kara-khitai mentre estava governat per la dinastia Khwarazma._NEWLINE_Grans \xc3\xa0rees de l'\xc3\x80sia isl\xc3\xa0mica i del nord-est de l'Iran van quedar for\xc3\xa7a despoblades, ja que cada ciutat que es negava a ser conquerida era destru\xc3\xafda amb els seus habitants. S'esperava que cada soldat execut\xc3\xa9s un determinat nombre de persones, i aquest nombre depenia de les circumst\xc3\xa0ncies, per exemple, despr\xc3\xa9s de la conquesta d'Urgench, cada soldat mongol pertanyent a un grup de dos tumens (1 tumen era una unitat de 10.000 guerrers) havia de matar 24 persones._NEWLINE_Amb els alans i els cumans (Kipchaks), els mongols van fer servir t\xc3\xa0ctiques de conquesta que van consistir en demanar primer als cumans que trenquessin l'alian\xc3\xa7a que tenien amb els alans i quan aquests van complir amb la proposta, llavors els mongols els van atacar despr\xc3\xa9s d'haver derrotat els alans. Els alans, un cop ven\xc3\xa7uts, van ser incorporats a l'ex\xc3\xa8rcit mongol formant una unitat anomenada gu\xc3\xa0rdia alana dreta que era una for\xc3\xa7a combinada amb altres soldats ven\xc3\xa7uts. Els soldats mongols i xinesos van acampar a l'\xc3\xa0rea de l'antic regne de Qocho i, a Besh Balikh, van establir una col\xc3\xb2nia militar comandada pel general xin\xc3\xa8s Qi Kongzhi (Ch'i Kung-chih)._NEWLINE_Durant l'atac mongol als mamelucs d'Orient Mitj\xc3\xa0, la major part de l'ex\xc3\xa8rcit mameluc estava compost per kiptxaks, ja que l'Horda d'Or va col\xc2\xb7laborar subministrant kiptxaks per ajudar fer fora els mongols._NEWLINE_Hongria va esdevenir la zona de refugi dels cumans que van escapar de les invasions mongoles._NEWLINE_Els estats kiptxaks, que eren pobles descentralitzats, nom\xc3\xa9s es van convertir a l'islam despr\xc3\xa9s de la conquesta mongola, a difer\xc3\xa8ncia dels Qarakh\xc3\xa0nida, que es van centralitzar amb la uni\xc3\xb3 de Yaghma, Qarluqs i Oghuz, que es van convertir a diverses religions._NEWLINE_La conquesta mongol dels kiptxaks va portar a una societat resultat de la fusi\xc3\xb3 entre les classes governants mongoles i una poblaci\xc3\xb3 de parla kiptxak, que van ser coneguda amb el nom de t\xc3\xa0rtars i que van acabar per conquerir altres \xc3\xa8tnies de la pen\xc3\xadnsula de Crimea com ara: armenis, italians, grecs i gots.\n_START_SECTION_\n\xc3\x80sia occidental\n_START_PARAGRAPH_\nEls mongols van conquerir de vegades emprant la for\xc3\xa7a i d'altres obtenint la submissi\xc3\xb3 volunt\xc3\xa0ria, les \xc3\xa0rees dels actuals Iran, Iraq, S\xc3\xadria, zona del Caucas i part de Turquia que, amb les posteriors incursions mongoles van assolir domini tamb\xc3\xa9 sobre territoris de Palestina, com Gaza en els atacs de l'any 1260 i 1300. La principal batalla va ser el setge de Bagdad (1258), ja que els mongols van aconseguir saquejar la ciutat que durant 500 anys havia estat el centre del poder isl\xc3\xa0mic, i la batalla d'Ayn Jalut el 1260, en qu\xc3\xa8 els mamelucs musulmans van poder aturar l'avan\xc3\xa7 dels mongols al sud de Galilea i aquests per primera vegada es van veure for\xc3\xa7ats a retrocedir. Un esquadr\xc3\xb3 d'artificiers xinesos del nord va acompanyar el kan dels mongols Hulagu durant la seva campanya per conquerir l'Orient Mitj\xc3\xa0.\n_START_SECTION_\n\xc3\x80sia oriental\n_START_PARAGRAPH_\nGenguis Khan i els seus descendents van efectuar nombroses invasions en territori xin\xc3\xa8s, van subjugar l'Imperi Xi Xia el 1209 i el van destruir el 1227, van derrotar la dinastia Jin el 1234 i la dinastia Song el 1279. Van fer del regne de Dali un estat vassall el 1253, el rei Duan Xingzhi es va rendir als mongols i els va ajudar a conquerir la resta de Yunnan, va for\xc3\xa7ar Goryeo (actual Corea) a capitular despr\xc3\xa9s de diverses invasions, per\xc3\xb2 van fallar en l'intent d'envair Jap\xc3\xb3._NEWLINE_El principal triomf dels mongols va ser quan Kublai Khan va establir la dinastia Yuan a la Xina el 1271. aquesta dinastia va crear un ex\xc3\xa8rcit Han (\xe6\xbc\xa2\xe8\xbb\x8d, H\xc3\xa0n j\xc5\xabn) per derrotar les tropes dels Jin i un altre per derrotar els Song anomenat l'ex\xc3\xa8rcit nou dels sotmesos (\xe6\x96\xb0\xe9\x99\x84\xe8\xbb\x8d, X\xc4\xabn f\xc3\xb9 j\xc5\xabn)._NEWLINE_Les forces mongoles que van envair el sud de la Xina eren molt m\xc3\xa9s grans que les que van enviar a les invasions de l'Orient Mitj\xc3\xa0 el 1256._NEWLINE_La dinastia Yuan va crear el Ministeri d'Afers Budistes i els Tibetans ( \xe5\xae\xa3\xe6\x94\xbf\xe9\x99\xa2, Xuanzheng Yuan), el qual va governar el Tibet, un territori que van conquerir els mongols i posat sota govern dels Yuan. Els mongols tamb\xc3\xa9 van envair l'illa de Sakhal\xc3\xadn entre l'any 1264 i el 1308. Goryeo va esdevenir un estat vassall semiaut\xc3\xb2nom i aliat dels Yuan durant uns 80 anys. La dinastia Yuan va acabar enderrocada durant la revolta dels turbants vermells de l'any 1368, esdeveniment que va fer que la Xina qued\xc3\xa9s unificada sota la dinastia Ming, governada per l'\xc3\xa8tnia han.\n_START_SECTION_\nSud-est d'\xc3\x80sia\n_START_PARAGRAPH_\nLa dinastia Yuan de Kublai Khan va envair Burma entre el 1277 i el 1287, amb el resultat de la capitulaci\xc3\xb3 i desintegraci\xc3\xb3 del Regene de Pagan. Aix\xc3\xb2 no obstant, la invasi\xc3\xb3 del 1301 va ser repel\xc2\xb7lida pel Regne de Myinsaing (Myanmar). La campanya mongola per conquerir el Vietnam (en aquell temps anomenat \xc4\x90\xe1\xba\xa1i Vi\xe1\xbb\x87t) i  Java no va tenir \xc3\xa8xit, per\xc3\xb2 malgrat la derrota, van aconseguir que gran part del sud-est d'\xc3\x80sia  accept\xc3\xa9s pagar un tribut per tal d'evitar m\xc3\xa9s morts en el futur.\n_START_SECTION_\nEuropa\n_START_PARAGRAPH_\nEls mongols van envair i destruir la Bulg\xc3\xa0ria del Volga i el Rus de K\xc3\xadev, despr\xc3\xa9s van ocupar Pol\xc3\xb2nia, Hongria i Bulg\xc3\xa0ria, m\xc3\xa9s altres territoris. En el transcurs de tres anys (1237\xe2\x80\x931240), els mongols van aniquilar les principals ciutats de R\xc3\xbassia llevat de N\xc3\xb2vgorod i Pskov._NEWLINE__NEWLINE_Giovanni da Pian del Carpine, un enviat del papa al gran khan dels mongols, va viatjar passant per Kiev el febrer del 1246 i va escriure el seg\xc3\xbcent:_NEWLINE_Les invasions mongoles van provocar despla\xc3\xa7aments de poblaci\xc3\xb3 a una escala mai vista a l'\xc3\x80sia central i tamb\xc3\xa9 a l'est d'Europa. La not\xc3\xadcia de l'arribada de les tropes mongoles causava gran alarma i terror."